Keväällä salakuvauskohussa rypenyt Axl Smith vieraili vuosia sitten Hauskat kotivideot- ohjelmassa.

Tv-persoona Sampo Marjomaan hengentuotos, Hauskat kotivideot on pyörinyt Nelosella jo 11 vuotta. Ohjelmassa on nähty vuosien varrella lukuisia vieraita, muun muassa juontaja Axl Smith.

Netissä lähti alkuviikosta leviämään tallenne tuosta kyseisestä jaksosta. Muun muassa Redditissä leviävällä pätkällä Marjomaa haastattelee Smithiä ja kysyy:

– Oletko itse tehnyt ikinä kotivideota?

Smith hiljenee täydellisesti. Sitten seuraa aavistuksen vaivautunut naurahdus.

– Kotivideota, joka voidaan näyttää kotivideo-ohjelmassa, Marjomaa tarkentaa.

– Äää.... en, Smith vastaa lopulta ja heittää tsoukin viitaten Paris Hiltonin seksivideoon.

Jos upotus ei näy, pääset katsomaan videon tästä linkistä.

Kysymys näyttäytyy nyt aivan eri valossa nyt kuin ohjelman esitysaikana. Maaliskuussa Smith julkaisi YouTube-videopalvelussa videon, jossa hän kertoi olleensa yön yli poliisin kuulusteltavana epäiltynä seksin salakuvaamisesta. Myöhemmin poliisi on kertonut, että Smithin epäillyn salakatselun uhreiksi on joutunut useita kymmeniä naisia.

Ilta-Sanomat tavoitti Marjomaan, joka kertoi itsekin nähneensä kyseisen netissä leviävän tallenteen.

– Se on hyvin vanhaa materiaalia, kuten videolta voi nähdäkin. Veikkaisin jotain vuotta 2007, Marjomaa arveli.

– Ajankohdan voi päätellä myös referenssistä Paris Hiltoniin – nykyään puhuttaisiin Kim Kardashianista. Se on siis hyvin vanha pätkä.

Marjomaa muisteli, ettei ollut etukäteen suunnitellut ohjelmassaan esittämäänsä kysymystä Smithille.

– Ohjelmassa on vieraillut paljon tunnettuja ja mielenkiintoisia julkisuuden hahmoja, ja olen yleensä kysynyt heiltä kaikilta erilaisia random-kysymyksiä.

Sampo Marjomaa on tehnyt jo 11 vuotta Hauskoja kotivideoita Neloselle.­

– Olen varmaan heittänyt vastaavaa läpändeerusta Riitta Väisäsen ja ties keiden kanssa. Niin voi tehdä, jos vain huomaa, että vieraalla on huumorintajua vitsailla itselleen. Ne kysymykset eivät siis pohjaudu minkäänlaiseen pohjatietoon – kuten ei mikään ohjelmassa, Marjomaa nauroi.

– Kai kysyin sitä videojuttua Smithiltä siksi, että se Hiltonin seksivideo oli silloin jotenkin pinnalla.

Hän painotti, että Hauskat kotivideot on ennen kaikkea satiiri viihdeohjelmasta.

– Ohjelman tyyli on aika absurdi ja surrealistinen. Aiheet ovat todella randomeja, ja tällaisella hakuammunnalla saavutetaan usein kaikenlaisia tuloksia!